Ahi! non s’allegrat no

Ahi! non s’allegrat no
sa trista persona mia
discurrende su chi fia
e i su chi como so.

Comente m’hap’allegrare
vivend’in continu luttu,
cando mai oju asciuttu
sende ia hap’a portare?
Si chirchende a m’ispassare
in dismajos prestu do.
Vivo e so morta però
senza tenner sepultura;
in mesu a tanta tristura
ahi, non s’allegrat no!

Crudele, ingrata fortuna,
a cantu m’has reduidu!
Infelizzes nd’hapo idu
senz’haer sorte peruna
ma che deo un’ater’una
penso chi non si nde diat:
m’orto a ue si siat
est prezzisu lagrimare;
non podet allegra istare
sa trista persona mia.

In mesu a tantos turmentos
cherent chi viva in reposu:
innantis in tantu gosu
como in tantos patimentos,
innantis divertimentos
como continu angustias,
innantis tant’allegria
como crudele disterru;
cust’est un’ater’inferru
discurrende su chi fia.

Finis prite, ingrata sorte,
m’has tantu mortificada?
Innantis cruzzificcada
esser’istada a sa morte,
ch’est pius turmentu forte
su chi como in vida prô;
ispassos non chirco ajò,
totu in tristura hat mudadu
riflettende in su passadu
e i su chi como so.